title: Deċiżjoni tal-Parlament Ewropew tat-23 ta' April 2009 dwar il-kwittanza rigward l-implimentazzjoni tal-baġit għas-Seba', it-Tmien u d-Disa' Fondi Ewropej għall-Iżvilupp għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/96

         DEĊIŻJONI TAL-PARLAMENT EWROPEW
   tat-23 ta’ April 2009
   dwar il-kwittanza rigward l-implimentazzjoni tal-baġit għas-Seba’, it-Tmien u d-Disa’ Fondi Ewropej għall-Iżvilupp għas-sena finanzjarja 2007
   (2009/641/KE)
   IL-PARLAMENT EWROPEW,

               —

               wara li kkunsidra r-rapport tal-Kummissjoni dwar is-segwitu tad-deċiżjonijiet ta’ kwittanza tal-2006 (COM(2008) 629 u l-anness tiegħu SEC(2008) 2579),

               —

               wara li kkunsidra d-dikjarazzjonijiet finanzjarji u l-kontijiet ta’ dħul u nfiq għas-Seba’, it-Tmien u d-Disa’ Fondi Ewropej għall-Iżvilupp għas-sena finanzjarja 2007 (COM(2008) 490 – C6-0296/2008),

               —

               wara li kkunsidra r-rapport dwar il-ġestjoni finanzjarja tas-Seba’, it-Tmien u d-Disa’ Fondi Ewropej għall-Iżvilupp għas-sena 2007 (COM(2008) 224),

               —

               wara li kkunsidra r-rapport annwali tal-Qorti tal-Awdituri dwar l-attivitajiet iffinanzjati mis-Seba’, it-Tmien u d-Disa’ Fondi Ewropej għall-Iżvilupp għas-sena finanzjarja 2007, flimkien mat-tweġibiet tal-Kummissjoni (1),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (2),

               —

               wara li kkunsidra r-rakkomandazzjonijiet tal-Kunsill tat-10 ta’ Frar 2009 (5042/2009 – C6-0057/2009, 5044/2009 – C6-0058/2009, 5045/2009 – C6-0059/2009),

               —

               wara li kkunsidra r-Rapport ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku fuq naħa waħda, u l-Komunità Ewropea u l-Istati Membri tagħha fuq in-naħa l-oħra, iffirmat f’Cotonou fit-23 ta’ Ġunju 2000 (3) u rivedut fil-Lussembrugu fil-25 ta’ Ġunju 2005 (4),

               —

               wara li kkunsidra d-Deċizjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni tal-pajjizi u territorji extra-Ewropej mal-Komunità Ewropea (id-‘Deċiżjoni ta’ Assoċjazzjoni tal-pajjizi u territorji extra-Ewropej’) (5), emendata mid-Deċiżjoni tal-Kunsill 2007/249/KE tad-19 ta’ Marzu 2007 (6),

               —

               wara li kkunsidra l-Artikolu 33 tal-Ftehim Intern tal-20 ta’ Diċembru 1995, bejn ir-Rappreżentanti tal-Gvernijiet tal-Istati Membri li jiltaqgħu fi ħdan il-Kunsill, dwar il-finanzjament u l-amministrazzjoni tal-għajnuna Komunitarja skont it-Tieni Protokoll Finanzjarju għar-Raba’ Konvenzjoni ACP-KE (7),

               —

               wara li kkunsidra l-Artikolu 32 tal-Ftehim Intern tat-18 ta’ Settembru 2000, bejn ir-Rappreżentanti tal-Gvernijiet tal-Istati Membri li jiltaqgħu fi ħdan il-Kunsill, dwar il-finanzjament u l-amministrazzjoni tal-għajnuna Komunitarja skont il-Protokoll Finanzjarju għall-Ftehim ta’ Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f’Cotonou (Benin) fit-23 ta’ Ġunju 2000, u l-allokazzjoni tal-assistenza finanzjarja lill-Pajjiżi u t-Territorji Extra-Ewropej li għalihom tapplika r-Raba’ Parti tat-Trattat KE (8),

               —

               wara li kkunsidra l-Artikolu 276 tat-Trattat KE,

               —

               wara li kkunsidra l-Artikolu 74 tar-Regolament Finanzjarju tas-16 ta’ Ġunju 1998 applikabbli għal koperazzjoni fl-iffinanzjar tal-iżvilupp taħt ir-raba’ Konvenzjoni ACP-KE (9),

               —

               wara li kkkunsidra l-Artikolu 119 tar-Regolament Finanzjarju tas-27 ta’ Marzu 2003 li japplika għad-Disa’ Fond Ewropew għall-Iżvilupp (10),

               —

               wara li kkunsidra l-Artikoli 70 u 71, it-tielet inċiż tar-Regoli ta’ Proċedura tiegħu, u l-Anness V tagħhom,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A6-0159/2009),

               1.

               Jagħti l-kwittanza lill-Kummissjoni rigward l-implimentazzjoni tal-baġit tas-Seba’, it-Tmien u d-Disa’ Fondi Ewropej għall-Iżvilupp għas-sena finanzjarja 2007;

               2.

               Jippreżenta l-kummenti tiegħu fir-riżoluzzjoni ta’ hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri u lill-Bank Ewropew tal-Investiment, u lill-istituzzjonijiet nazzjonali u reġjonali ta’ verifika tal-Istati Membri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 286, 10.11.2008, p. 273.

      (2)  ĠU C 277, 31.10.2008, p. 243.

      (3)  ĠU L 317, 15.12.2000, p. 3.

      (4)  ĠU L 287, 28.10.2005, p. 1.

      (5)  ĠU L 314, 30.11.2001, p. 1 u ĠU L 324, 7.12.2001, p. 1.

      (6)  ĠU L 109, 26.4.2007, p. 33.

      (7)  ĠU L 156, 29.5.1998, p. 108.

      (8)  ĠU L 317, 15.12.2000, p. 355.

      (9)  ĠU L 191, 7.7.1998, p. 53.

      (10)  ĠU L 83, 1.4.2003, p. 1.
   RIŻOLUZZJONI TAL-PARLAMENT EWROPEW
   tat-23 ta’ April 2009
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tas-Seba’, it-Tmien u d-Disa’ Fondi Ewropej għall-Iżvilupp għas-sena finanzjarja 2007
   IL-PARLAMENT EWROPEW,

               —

               wara li kkunsidra r-rapport tal-Kummissjoni dwar is-segwitu tad-deċiżjonijiet ta’ kwittanza tal-2006 (COM(2008) 629 u l-anness tiegħu SEC(2008) 2579),

               —

               wara li kkunsidra d-dikjarazzjonijiet finanzjarji u l-kontijiet ta’ dħul u nfiq għas-Seba’, it-Tmien u d-Disa’ Fondi Ewropej għall-Iżvilupp għas-sena finanzjarja 2007 (COM(2008) 490 – C6-0296/2008),

               —

               wara li kkunsidra r-rapport dwar il-ġestjoni finanzjarja tas-Seba’, it-Tmien u d-Disa’ Fondi Ewropej għall-Iżvilupp għas-sena 2007 (COM(2008) 224),

               —

               wara li kkunsidra r-rapport annwali tal-Qorti tal-Awdituri dwar l-attivitajiet iffinanzjati mis-Seba’, it-Tmien u d-Disa’ Fondi Ewropej għall-Iżvilupp għas-sena finanzjarja 2007, flimkien mat-tweġibiet tal-Kummissjoni (1),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li fuqhom hija bbażata, ipprovduta mill-Qorti tal-Awdituri skont l-Artikolu 248 tat-Trattat KE (2),

               —

               wara li kkunsidra r-rakkomandazzjonijiet tal-Kunsill tat-10 ta’ Frar 2009 (5042/2009 – C6-0057/2009, 5044/2009 – C6-0058/2009, 5045/2009 – C6-0059/2009),

               —

               wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku fuq naħa waħda, u l-Komunità Ewropea u l-Istati Membri tagħha fuq in-naħa l-oħra, iffirmat f’Cotonou fit-23 ta’ Ġunju 2000 (3) u rivedut fil-Lussemburgu fil-25 ta’ Ġunju 2005 (4),

               —

               wara li kkunsidra d-Deċizjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni tal-pajjizi u territorji extra-Ewropej mal-Komunità Ewropea (id-‘Deċiżjoni ta’ Assoċjazzjoni tal-pajjizi u territorji extra-Ewropej’) (5), emendata mid-Deċiżjoni tal-Kunsill 2007/249/KE tad-19 ta’ Marzu 2007 (6),

               —

               wara li kkunsidra l-Artikolu 33 tal-Ftehim Intern tal-20 ta’ Diċembru 1995, bejn ir-Rappreżentanti tal-Gvernijiet tal-Istati Membri li jiltaqgħu fi ħdan il-Kunsill, dwar il-finanzjament u l-amministrazzjoni tal-għajnuna Komunitarja skont it-Tieni Protokoll Finanzjarju għar-Raba’ Konvenzjoni ACP-KE (7),

               —

               wara li kkunsidra l-Artikolu 32 tal-Ftehim Intern tat-18 ta’ Settembru 2000, bejn ir-Rappreżentanti tal-Gvernijiet tal-Istati Membri li jiltaqgħu fi ħdan il-Kunsill, dwar il-finanzjament u l-amministrazzjoni tal-għajnuna Komunitarja skont il-Protokoll Finanzjarju għall-Ftehim ta’ Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f’Cotonou (Benin) fit-23 ta’ Ġunju 2000, u l-allokazzjoni tal-assistenza finanzjarja lill-Pajjiżi u t-Territorji Extra-Ewropej li għalihom tapplika r-Raba’ Parti tat-Trattat KE (8),

               —

               wara li kkunsidra l-Artikolu 276 tat-Trattat KE,

               —

               wara li kkunsidra l-Artikolu 74 tar-Regolament Finanzjarju tas-16 ta’ Ġunju 1998 applikabbli għal koperazzjoni fl-iffinanzjar tal-iżvilupp taħt ir-raba’ Konvenzjoni ACP-KE (9),

               —

               wara li kkkunsidra l-Artikolu 119 tar-Regolament Finanzjarju tas-27 ta’ Marzu 2003 li japplika għad-Disa’ Fond Ewropew għall-Iżvilupp (10),

               —

               wara li kkunsidra l-Artikoli 70 u 71, it-tielet inċiż tar-Regoli ta’ Proċedura tiegħu, u l-Anness V tagħhom,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A6-0159/2009),

               A.

               billi l-Fond Ewropew għall-Iżvilupp huwa l-iktar strument finanzjarju importanti tal-Unjoni Ewropea għall-koperazzjoni fil-qasam tal-iżvilupp mal-Istati Afrikani, tal-Karibew u tal-Paċifiku;

               B.

               billi l-ammont totali tal-għajnuna li tgħaddi mill-EDF se tiżdied b’mod konsiderevoli fis-snin li ġejjin minħabba li l-ammont tal-għajnuna Komunitarja skont l-Għaxar EDF għall-perjodu mill-2008 sal-2013 ġie stabbilit bħala EUR 21 966 000 000 (krediti tal-operat għall-pajjiżi tal-AKP minbarra l-Pajjiżi u Territorji Barranin) li jirrappreżentaw żieda ta’ 62 % mqabbla mal-allokazzjonijiet finanzjarji skont id-Disa’ EDF,

               C.

               billi l-appoġġ mill-baġit huwa strument ta’ għajnuna li jirrikjedi bidla paradigmatika fis-sorveljanza parlamentari li jkopri d-dħul kollu u r-riżultati tal-ħruġ,

               D.

               billi qiegħed ikun iddeterminat b’mod kontinwu biex jiġu żviluppati l-kapaċitajiet ta’ sorveljanza sabiex jintlaħqu l-obbligi bl-aktar mod effikaċi possibbli bħala awtorità ta’ kwittanza,

               1.

               Jaqbel mal-Kummissjoni li “l-amministrazzjonijiet dgħajfa” u “l-governanza dgħajfa” huma riskji sinifikanti f’ħafna pajjiżi benefiċjarji li jaffettwaw il-ġestjoni tajba tal-EDFs (it-tweġibiet tal-Kummissjoni għall-punti 1 sa 5 tar-Rapport Annwali tal-Qorti tal-Awdituri dwar l-attivitajiet iffinanzjati mill-EDFs);

               2.

               Jistieden lill-Kummissjoni sabiex, waqt “l-ipperfezzjonar” tal-istrateġija ta’ kontroll tagħha (punti 1 sa 5 tar-Rapport Annwali), biex tidentifika l-punt li fih in-nuqqas ta’ riżultati u l-ispejjeż jkunu jeħtieġu bidla fil-politika;

               3.

               Huwa tal-opinjoni li l-istrateġija ta’ implimentazzjoni għall-Għaxar EDF (EUR 21 966 miljun għall-perjodu mill-2008 sal-2013) għandha tiffoka fuq oqsma ta’ importanza kruċjali sabiex jiġi żgurat żvilupp sostenibbli; iħeġġeġ lill-Kummissjoni biex tagħti prijortià lill-proliferazzjoni u tevitaha;

               4.

               Jemmen li l-Kummissjoni, fl-isforz biex tagħti prijorità lill-attivitajiet ta’ żvilupp tagħha u tikkonċentra fuqhom, tista’ tfittex opportunitajiet biex tagħti aktar assistenza lill-pajjiżi b’introjtu baxx;

               5.

               Jirrimarka li għandha tingħata l-attenzjoni dovuta lis-sostenibilità tal-interventi tal-Kummissjoni inkluża l-formulazzjoni ta’ strateġija ta’ ħruġ ċara u l-monitoraġġ tal-implimentazzjoni; jikkunsidra li l-valutazzjoni mkabbra tar-riżultati tirrapreżenta fattur importanti ħafna biex tiġi żgurata l-leġittimità demokratika fir-rigward tal-kooperazzjoni għall-iżvilupp tal-UE;

         Implimentazzjoni finanzjarja

               6.

               Jilqa’ b’sodisfazzjon il-prestazzjoni tal-Kummissjoni fl-2007, u jinnota li l-pagamenti żdiedu bi 12 % u l-impenji żdiedu b’9 %, filwaqt li ż-żieda fl-impenji pendenti baqgħet ta’ 2,8 %; jikkunsidra li r-rata ta’ implimentazzjoni ta’ 3,7 snin bħala waħda aċċettabbli meta wieħed jikkunsidra ż-żieda fl-effiċjenza;

               7.

               Jilqa’ l-impenn tal-finanzjament kollu disponibbli għad-Disa’ EDF fl-2007; jistieden lill-Kummissjoni tifformula rakkomandazzjonijiet applikabbli għall-partijiet mhux impenjati tat-Tmien EDF; jenfasizza madankollu li l-impenn malajr tal-fondi m’għandux jitwettaq għad-detriment tal-kwalità tal-proġetti;

               8.

               Ifakkar fl-impenn tal-Kummissjoni (11) li tiżgura li jiġi allokat limitu ta’ referenza ta’ 20 % tal-assistenza allokata tagħha skont l-Istrument ta’ Kooperazzjoni għall-Iżvilupp (DCI) għall-edukazzjoni bażika u sekondarja u għas-saħħa bażika; jistidinha biex tirrapporta rigward l-EDFs b’rabta mal-parametru imsemmi;

               9.

               Juri t-tħassib tiegħu għas-sejbiet li hemm fir-Rapport Speċjali Nru 10/2008 tal-Qorti tal-Awdituri dwar l-Assistenza għall-Iżvilupp għas-Servizzi tas-Saħħa tal-KE fl-Afrika Sub-Saħara, li jindika li “Allokazzjonijiet finanzjarji għas-settur tas-saħħa fl-Afrika Sub-Saħara ma żdidux mill-2000 ‘l hawn bħala proporzjon tal-assistenza tal-iżvilupp totali minkejja l-impenji tal-Kummissjoni għall-MDGs u l-kriżi tas-saħħa fl-Afrika Sub-Saħara”; jistieden lill-Kummissjoni tipprijoritizza l-appoġġ għas-sistemi tas-saħħa u tidentifika l-aktar strumenti xierqa li bihom titwassal l-għajnuna f’dan il-qasam;

         Il-ġestjoni finanzjarja tal-EDFs mill-Kummissjoni

               10.

               Jinnota b’sodisfazzjon li l-opinjoni tal-Qorti dwar ir-rapport tal-Kummissjoni dwar il-ġestjoni finanzjarja tas-Seba', it-Tmien u d-Disa' Fondi Ewropej għall-Iżvilupp għas-sena finanzjarja 2007msemmi hawn fuq jirrappreżenta “deskrizzjoni preċiża tal-kisbiet tal-objettivi għas-sena finanzjarja, il-qagħda finanzjarja u l-avvenimenti li kellhom influwenza sinifikanti fuq l-attivitajiet li saru fl-2007” (punt 13 tar-Rapport Annwali tal-Fondi Ewropej għall-Iżvilupp);

               11.

               Jiddispjaċih, madankollu, li s-segwitu tal-Kummissjoni għall-osservazzjonijiet li saru mill-Qorti f’għadd ta’ każijiet ma kienx adegwat; jenfasizza li l-azzjoni tal-Kummissjoni dwar ir-rakkomandazzjonijiet tal-Qorti huwa element importanti tar-responsabilità għall-awtorità ta’ kwittanza; jilqa’ l-fatt li l-Kummissjoni “se tagħti tagħrif aktar dettaljat fil-ġejjieni” (punt 13 tar-Rapport Annwali tal-Fondi Ewropej għall-Iżvilupp);

         Id-Dikjarazzjoni ta’ Assigurazzjoni tal-Qorti tal-Awdituri
   Affidabilità tal-kontijiet

               12.

               Jinnota li, skont l-Artikoli 1 u 103(3) tar-Regolament Finanzjarju tas-27 ta’ Marzu 2003 li japplika għad-Disa’ Fond Ewropew għall-Iżvilupp, id-dikjarazzjoni ta’ assigurazzjoni ma testendix għar-riżorsi tad-Disa’ EDF (EUR 2 200 000 000) li hi ġestita mill-EIB, u li l-EIB hu responsabbli għaliha (noti ta’ qiegħ il-paġna 2 u 11 tar-Rapport Annwali tal-Fondi Ewropej għall-Iżvilupp);

               13.

               Jinnota li l-Qorti hi tal-opinjoni li l-kontijiet annwali finali tas-Seba’, it-Tmien u d-Disa’ EDFs jippreżentaw tajjeb, fl-aspetti materjali kollha, il-qagħda finanzjarja tal-EDFs fil-31 ta’ Diċembru 2007 (paragrafu VI, Dikjarazzjoni ta’ Assigurazzjoni);

               14.

               Jinnota li l-Qorti tiġbed l-attenzjoni għall-fatt li l-Kummissjoni ma wrietx il-validità tas-suppożizzjonijiet użati għall-estimi tal-provvediment għall-ispejjeż imġarrba u li dan jista’ jwassal għal dikjarazzjoni aktar baxxa tal-infiq dovut, kif ukoll għal dikjarazzjoni aktar għolja tal-ammont ta’ garanziji murija fin-noti għar-rendikonti finanzjarji (paragrafu VII, Dikjarazzjoni ta’ Assigurazzjoni);

         Il-legalità u r-regolarità tat-tranżazzjonijiet ta’ bażi

               15.

               Huwa jinnota li:

                           —

                           fl-opinjoni tal-Qorti, it-tranżazzjonijiet li huma l-bażi tad-dħul u l-impenji għas-sena finanzjarja huma, jekk jittieħdu f'daqqa, legali u regolari (paragrafu VIII, Dikjarazzjoni tal-Assigurazzjoni), filwaqt li l-Qorti tiġbed l-attenzjoni għar-riskju fiduċjarju għoli rigward l-appoġġ baġitarju li jirriżulta mill-“interpretazzjoni dinamika” tal-Kummissjoni dwar il-kriterji tal-eliġibilità' (paragrafu X, Dikjarazzjoni ta’ Assigurazzjoni)

                           —

                           il-verifika tal-Qorti kixfet “livell materjali ta’ żbalji” li jaffettwaw it-tranżazzjonijiet bażiċi tal-ħlas (paragrafu IX, Dikjarazzjoni tal-Assigurazzjoni)

                           —

                           il-Qorti sabet li l-Kummissjoni daħħlet titjib rigward is-sistemi ta’ sorveljanza u kontroll tagħha u tiddikjara li għad hemm lok għal titjib;

         Kummenti fuq it-tagħrif ippreżentat mill-Qorti b’appoġġ għad-Dikjarazzjoni tal-Assigurazzjoni
   L-ambitu tal-verifika

               16.

               Jinnota li l-osservazzjonijiet tal-Qorti rigward il-legalità u r-regolarità tat-tranżazzjonijiet bażiċi huma bbażati fuq:

                           (a)

                           evalwazzjoni tas-sistemi ta’ sorveljanza u kontroll fis-servizzi ċentrali ta’ Europe Aid u f’ħames Delegazzjonijet li jkopru sitt pajjiżi;

                           (b)

                           verifika ta’ 90 pagament u 15-il impenn legali individwali;

                           (c)

                           għal dak li hu appoġġ għall-baġit, analiżi ta’ 30 pagament u 15-il impenn finanzjarju magħżula statistikament;

                           (d)

                           analiżi ta’ 30 pagament magħżula statistikament awtorizzati mis-servizzi ċentrali tal-Europe Aid;

                           (e)

                           analiżi ta’ 30 pagament magħżula statistikament diġà kkontrollati ex-post mis-servizzi ċentrali tal-Europe Aid;

                           (f)

                           analiżi ta’ 30 impenn finanzjarju magħżula statistikament; u

                           (g)

                           eżami tar-Rapport Annwali ta’ Attività u d-dikjarazzjoni mid-Direttur-Ġenerali tal-Europe Aid (punt 15 tar-Rapport Annwali dwar l-EDFs);

         Affidabilità tal-kontijiet

               17.

               Jiddispjaċih li l-Kummissjoni għadha ma tistax tagħti tagħrif sħiħ dwar il-kontabilità minħabba diffikultajiet tekniċi; jinnota li skont it-tweġiba tal-Kummissjoni “l-introduzzjoni tas-sistema l-ġdida tal-kontabilità mill-2009 se tegħleb il-limitazzjonijiet attwali” (punt 16 tar-Rapport Annwali dwar l-EDFs); jilqa’ b’sodisfazzjon l-introduzzjoni tas-sistema tal-ABAC-EDF fi Frar 2009;

               18.

               Jinnota li r-rimarka rikorrenti tal-Qorti dwar il-validità tal-istrateġija statistika tal-Kummissjoni użata biex tikkalkula l-provvediment għall-ispejjeż imġarrba fil-perjodu tar-rappurtaġġ li matulu ma jkunux daħlu fatturi sa tmiem is-sena; jinnota wkoll li dan il-provvediment jammonta għal EUR 2 087 000 000 jew 83 % tal-passiv totali (punt 17 tar-Rapport Annwali dwar l-EDFs); jistieden lill-Kummissjoni biex tkompli tipperfezzjina u ttejjeb l-istrateġija tagħha;

         Il-legalità u r-regolarità tat-tranżazzjonijiet ta’ bażi

               19.

               Jinnota d-differenza ta’ opinjoni bejn il-Kummissjoni u l-Qorti rigward il-mument meta għandhom “jitfasslu” u “jiġu ffirmati” ftehimiet ta’ finanzjament (punt 19 tar-Rapport Annwali dwar l-EDFs); jiddispjaċih għall-messaġġ xejn ċar lill-awtorità ta’ kwittanza, u jistieden lill-Kummissjoni biex tagħti kjarifika sabiex il-partijiet kollha - il-Kummissjoni u l-Istati AKP - jifhmu l-istess ħaġa bil-kelma “jitfasslu”;

               20.

               Jinnota li l-Qorti, waqt li kienet qed tiċċekkja t-tranżazzjonijiet, ma setgħetx tikseb id-dokumentazzjoni relavanti mingħand il-korpi tan-NU fil-każ ta’ żewġ pagamenti (minn mostra ta’ ħdax-il pagament); jistieden lill-Kummissjoni, għaldaqstant, sabiex tiżgura konformità sħiħa mal-ftehim ta’ qafas finanzjarju u amministrattiv;

               21.

               Jinnota li, fuq il-bażi tar-riżultati tal-verifika tagħha (punti 32-47 tar-Rapport Annwali dwar l-EDFs), il-Qorti tikkonkludi li s-sistemi ta’ sorveljanza u kontroll ta’ Europe Aid għall-EDFs huma biss “parzjalment effettivi” (punt 53 tar-Rapport Annwali dwar l-EDFs);

               22.

               Jinnota wkoll li, mid-disa’ elementi tas-sistema ta’ kontroll interna fil-livell ċentrali, sitta huma effettivi, tnejn huma parzjalment effettivi u element wieħed - il-kwantità tal-missjonijiet ta’ monitoraġġ - m’hu effettiv xejn, u li mill-ħames elementi tas-sistema ta’ kontroll interna fil-livell ta’ delegazzjonijiet, żewġ elementi huma effettivi u tlieta huma biss parzjalment effettivi (Tabella 3 tar-Rapport Annwali dwar l-EDFs);

               23.

               Jinnota li l-Kummissjoni tqis li “minħabba r-riżorsi finanzjarji u umani disponibbli għaliha, (…) waqqfet sistemi ta’ kontroll li jagħtu assigurazzjoni raġonevoli” (punt 53 tar-Rapport Annwali dwar l-EDFs);

               24.

               Jikkunsidra li r-risposti tal-Kummissjoni mhumiex sodisfaċenti fis-sens li donnha li ma tixtieqx tirrevedi l-arranġament li ħolqot, u jistieden lill-Kummissjoni sabiex tagħti tagħrif aktar preċiż dwar il-kunċett ta’ “assigurazzjoni raġonevoli” u, b’mod partikulari, rigward il-proporzjon attwali bejn in-nefqa u l-benefiċċju tal-kontrolli u r-rata attwali ta’ żbalji, kif ukoll analiżi li turi liema riżorsi umani u finanzjarji addizzjonali huma meħtieġa għat-titjib tas-sistema ta’ kontroll sabiex il-Qorti tkun tista’ tagħti marka “effettiva” bħala evalwazzjoni globali;

               25.

               Jinnota li l-Qorti enfasizzat l-inadegwatezza tal-kontrolli mwettqa mis-superviżuri jew l-awdituri, li tindika d-djgħufija fis-servizzi superviżorju u ta’ kontrolli; stieden lill-Kummissjoni, għaldaqstant, sabiex issaħħaħ il-kontrolli tagħha u, b’mod partikulari, sabiex tintroduċi sistemi ta’ reviżjoni ta’ rapporti esterni ta’ verifika sabiex tiġi ċċekkjata l-kwalità tagħhom;

         Impenji u ħlasijiet tal-appoġġ baġitarju

               26.

               Jinnota li f’ħamsa mill-15-il impenn ta’ appoġġ baġitarju analizzati, il-Qorti sabet

                           —

                           “nuqqasijiet serji fis-sorveljanza interna tal-baġit, fis-sistemi tal-kontabilità, fl-akkwist pubbliku u fil-miżuri kontra l-korruzzjoni”,

                           —

                           li n-nuqqas ta’ kapaċità li jingħataw kontijiet verifikati fil-ħin u n-nuqqas ta’ effettività tal-kontroll estern huma “kwistjonijiet importanti preokkupanti”,

                           —

                           li l-għoti ta’ appoġġ baġitarju f’dawn il-kundizzjonijiet ifisser “riskju fiduċjarju għoli ħafna” (punt 26 tar-Rapport Annwali dwar l-EDFs);

               27.

               Jenfasizza li l-Qorti hi tal-opinjoni li r-rekwiżiti tal-Ftehim ta’ Cotonou - li l-ġestjoni tan-nefqa pubblika għandha tkun trasparenti, responsabbli u effettiva biżżejjed - ma ntlaħqux f’dawn il-ħames każijiet;

               28.

               Ifakkar li “riskju fiduċjarju” ifisser li jkun hemm riskju li l-flus ta’ dawk li jħallsu t-taxxa fl-Ewropa ma jintużawx għall-iskopijiet maħsuba, ma jiksbux valur għall-flus jew ma jingħatax kont tagħhom kif jixraq;

               29.

               Jinnota wkoll li l-Kummissjoni “ma taqbilx mal-evalwazzjoni tal-Qorti” li l-impenji, skont il-Kummissjoni, saru wara evalwazzjoni ta’ “progress pożittiv suffiċjenti fis-sistemi ta’ ġestjoni finanzjarja pubblika”, li l-pajjiżi kkonċernati wara “komplew juru progress” u “baqgħu fit-triq it-tajba għal aktar appoġġ baġitarju” (punt 26 tar-Rapport Annwali dwar l-EDFs);

               30.

               Jiddispjaċih li t-tweġiba tal-Kummissjoni ma tirriflettix il-gravità tas-sejbiet tal-Qorti (“kwistjonijiet importanti preokkupanti”, “riskju fiduċjarju għoli ħafna”); jikkunsidra li l-użu ta’ espressjonijiet miftuħa li ma jkunux ibbażati fuq ir-riżultati, bħal “suffiċjenti”, “progress” u “fit-triq it-tajba” f’dan il-kuntest serju mhumiex adegwati u jinħassu superfiċjali;

               31.

               Jistieden lill-Kummissjoni tagħti l-evidenza li fuqha bbażat il-konklużjonijiet tagħha u biex tippreżentaha b’mod li jkun jidher ċar xi progress ikun sar (minn fejn sa fejn) u għaliex dan l-ammont ta’ progress tqies bħala “suffiċjenti”;

               32.

               Jinnota li f'seba’ mit-33 ftehimiet ta’ finanzjament analizzati, il-Qorti sabet li l-provvedimenti tal-ftehimiet ta’ finanzjament għall-appoġġ baġitarju ma kinux sħaħ jew ċari, billi ma kienx fihom il-kundizzjonijiet ġenerali għall-appoġġ baġitarju, iddefinew b’mod ambigwu l-metodu għall-kalkolu tal-ammonti għall-iżburżar jew irreferew għal impenji magħmula mill-gvern bla ma ddefinew data prospettiva u l-konsegwenzi meta dawn l-impenji ma jiġux sodisfati (punt 27 tar-Rapport Annwali dwar l-EDFs); jinnota wkoll li l-Kummissjoni “se (…) tfittex li tkompli ttejjeb il-kwalità tal-ftehimiet ta’ finanzjament skont l-għaxar EDF”;

               33.

               Jinnota, rigward il-ħlasijiet ta’ appoġġ baġitarju, li t-tranżazzjonijiet bażiċi huma “affettwati b’livell materjali ta’ żbalji” (punt 52(b) tar-Rapport Annwali dwar l-EDFs) minħabba:

                           —

                           il-kalkoli tal-ammonti għall-iżburżar ibbażati fuq konklużjoni pożittiva rigward il-progress fil-ġestjoni finanzjarja pubblika li ma tkunx konsistenti mal-evalwazzjoni bażika tas-sitwazzjoni,

                           —

                           l-użu ta’ metodu ta’ kalkolu mhux previst mill-ftehim ta’ finanzjament,

                           —

                           il-ħlasijiet magħmula mingħajr rapporti aġġornati dwar il-ġestjoni finanzjarja pubblika li jkunu disponibbli (punt 28 tar-Rapport Annwali dwar l-EDFs);

               34.

               Jinnota wkoll is-sejbiet li ġejjin mill-Qorti rigward sitta mit-30 pagament analizzati:

                           —

                           in-nuqqas min-naħa tal-Kummissjoni li turi b’mod strutturat u formalizzat jekk il-kundizzjoniiet tal-pagament marbuta mal-ġestjoni finanzjarja pubblika ġewx soddisfati,

                           —

                           l-evalwazzjoni tal-progress li tkun ottimista bla raġuni jew ibbażata fuq tagħrif qadim jew mhux xieraq,

                           —

                           il-konklużjonijiet li ma jkunux appoġġjati minn tagħrif bażiku,

                           —

                           l-affidabilità fuq avvenimenti futuri iktar milli fuq dawk li jkunu ġraw,

                           —

                           evalwazzjoni mhix preċiża tal-indikaturi (punt 29 tar-Rapport Annwali dwar l-EDFs);

               35.

               Jinnota li skont it-tweġiba tagħha “l-Kummissjoni tibbilanċja l-progress li jkun sar, l-impenn politiku għal riformi u l-oqsma ta’ tħassib li jkun baqa’ sabiex tasal għal deċiżjoni infurmata” (tweġiba tal-Kummissjoni għal punt 29 tar-Rapport Annwali dwar l-EDFs);

               36.

               Huwa mħasseb dwar il-konklużjonijiet tal-Qorti, iżda huwa mħasseb aktar bir-risposti tal-Kummissjoni, li juru li l-Kummissjoni ma tridx taqsam l-informazzjoni li fuqhom tibbaża d-deċiżjonijiet tagħha dwar l-appoġġ baġitarju;

         Sorveljanza Parlamentari effettiva

               37.

               Jemmen li d-deċiżjoni li l-appoġġ baġitarju jintuża bħala strument tal-għajnuna għall-iżvilupp jagħmel parti mis-setgħat tal-eżekuttiv, u li l-operazzjonijiet ta’ appoġġ baġitarju m’għandhomx jirrikjedu approvazzjoni parlamentari minn qabel;

               38.

               Jinnota li l-valutazzjoni parlamentari tal-appoġġ baġitarju m’għandhiex tiffoka biss fuq ir-riskji iżda wkoll fuq il-benefiċċji, kif ukoll fuq ir-riskji u l-benefiċċji tal-għoti ta’ għajnuna alternattiva; jinnota barra minn hekk li l-istrateġiji tal-proġetti tradizzjonali użati għal diversi għexieren ta’ snin ma ħallewx ir-riżultati mistennija;

               39.

               Jemmen li l-għan aħħari tas-sorveljanza parlamentari hu li l-għajnuna tkun effettiva, li tfisser użu effettiv, ekonomiku, legali u regolari tal-għajnuna għall-iżvilupp sostenibbli, u jqis li s-sorveljanza tal-għajnuna baġitarja hi parti mill-isforzi ġenerali tiegħu li jissorvelja l-effettività u r-riżultati tal-infiq ġenerali għall-iżvilupp;

               40.

               Jiddispjaċih li m’għandux biżżejjed informazzjoni siewja, komprensiva u affidabbli biex iwettaq sorveljanza effettiva tar-riżultati tal-appoġġ baġitarju;

               41.

               Jitlob biex tintemm is-sistema preċedenti ta’ Fondi Ewropej għall-Iżvilupp (EDFs) konsekuttivi permezz tal--konsolidazzjoni sħiħa tal-iffinanzjar ta’ koperazzjoni UE/ACP fil-baġit tal-UE biex tkun żgurata sorveljanza parlamentari tal-allokazzjoni ta’ riżorsi taħt l-EDFs;

         Rapport annwali dwar l-użu tal-appoġġ baġitarju

               42.

               Jistieden lill-Kummissjoni sabiex tħejji rapport annwali dwar l-użu tal-appoġġ baġitarju – u lill-Kumitat għall-Kontroll tal-Baġit biex ifassal rapport fuq l-inizjattiva tiegħu dwar dan ir-rapport annwali – li jkun jinkludi informazzjoni siewja, komprensiva, affidabbli, analitika u evalwattiva, u mhux biss deskrittiva, dwar:

                           —

                           l-appoġġ baġitarju ppjanat u dak li ntefaq,

                           —

                           il-kisba tar-riżultati mistennija kif stipulati permezz tal-objettivi tad-donaturi u permezz tal-istrateġiji tal-pajjiżi,

                           —

                           l-eżistenza u l-kwalità ta’ kundizzjonijiet kumplimentari,

                           —

                           l-effettività tad-djalogu, l-istat ta’ armonizzazzjoni tad-donaturi, il-bini ta’ kapaċitajiet kumplimentari li jkun twettaq, u l-effett ta’ dan il-bini ta’ kapaċitajiet,

                           —

                           il-kisba ta’ sistemi mtejba fil-pajjiżi,

                           —

                           l-istituzzjonijiet ta’ responsabbilizzazzjoni, l-istituzzjonijiet ta’ maniġment tal-finanzi pubbliċi, l-istituzzjonijiet ta’ monitoraġġ u evalwazzjoni,

                           —

                           l-ammont u r-rata tal-infiq irregolari,

                           —

                           analiżi tat-tipoloġa tal-irregolaritajiet (sistematiċi u non-sistematiċi) li dehru permezz tal-kontrolli u l-verifiki,

                           —

                           l-azzjoni rimedjali li ttieħdet;

               43.

               Jistieden barra minn hekk lill-Kummissjoni sabiex tidentifika, bl-akbar reqqa liema huma l-pajjiżi jew il-kwistjonijiet tal-implimentazzjoni tal-appoġġ baġitarju fejn tkun utli attenzjoni parlamentari partikolari biex titjieb ir-resposabbilizzazzjoni tad-donaturi;

               44.

               Jistieden ukoll lill-Kummissjoni sabiex tintroduċi monitoraġġ annwali ta’ dan ir-riskju;

         Valutazzjoni u maniġment tar-riskji

               45.

               Jinnota li meta l-fondi jgħaddu minn sistemi f’pajjiżi li qed jiżviluppaw li huma dgħajfa jinħoloq riskju ta’ ineffiċjenza u ħela, u li għaldaqstant tinħtieġ valutazzjoni komprensiva tar-riskju fiduċjarju qabel il-bidu tal-programmi ta’ appoġġ baġitarju;

               46.

               Ifakkar li l-Kummissjoni mhix tuża sistema fejn il-valutazzjoni tar-riskju tirriżulta f’limitu minimu ċar ta’ valuri li taħtu l-appoġġ baġitarju m’għandux jingħata, iżda pjuttost qed tuża sistema ta’ “approċċ dinamiku” fejn il-grad ta’ diskrezzjoni huwa ħafna ogħla;

               47.

               Huwa tal-fehma li l-grad ogħla ta’ diskrezzjoni f’deċiżjonijiet dwar l-appoġġ tal-baġit meħuda permezz tal-“approċċ dinamiku” irid ikun ibbilanċjat permezz ta’ livell daqstant għoli ta’ trasparenza; jistieden, għalhekk, lill-Kummissjoni sabiex tagħmel disponibbli lill-Kumitat għall-Kontroll tal-Baġit u lill-Kumitat għall-Iżvilupp, l-informazzjoni li fuqha qed tibbaża l-valutazzjonijiet tagħha;

               48.

               Jistenna b’mod partikolari li jirċievi informazzjoni espliċita dwar il-valutazzjonijiet tar-riskju u analiżijiet tar-riskju li tagħmel il-Kummissjoni tas-sistemi tal-gvern fil-pajjiżi li qed jiżviluppaw, il-fehma tagħha dwar is-sinjifikat tan-nuqqasijiet tas-sistemi mil-lat ta’ ineffiċjenzi potenzjali u l-ħela tal-għajnuna, u stimi, kwantifikati kemm jista’ jkun, ta’ dawn il-fatturi, kif ukoll tagħrif dwar il-miżuri meħuda, jew li se jittieħdu fil-ġejjieni, sabiex jiġu mmitigati r-riskji identifikati;

         Retorika jew realtà

               49.

               Jinnota li l-Kummissarju responsabbli Louis Michel, fil-ktejjeb intitolat “Appoġġ baġitarju - Kwistjoni ta’ fiduċja reċiproka” (12) jiddikjara li “l-unika soluzzjoni hi l-appoġġ baġitarju, u ammont ikbar minnu. Għal din ir-raġuni ddeċidejt li nżid il-proporzjon tal-appoġġ baġitarju minn 20 % tal-finanzjament għal 50 %”;

               50.

               Jistieden lill-Kummissarju biex jirrevedi dawn l-intenzjonijiet sakemm ir-retorika tkun inbidlet f’realtà u tkun disponibbli evidenza konklużiva li turi sa liema punt l-appoġġ baġitarju hu ta’ valur aħjar għall-flus minn strumenti oħra tal-għajnuna, jew li kellu impatt fuq il-faqar tad-dħul;

               51.

               Jinnota l-ittra u n-nota mill-Kummissarju Louis Michel lis-Sur Jacek Uczkiewicz, Membru tal-Qorti Ewropea tal-Awdituri, u b’kopja lis-Sur Herbert Bösch, Chairperson tal-Kumitat għall-Kontroll tal-Baġit, bid-data tad-9 Jannar 2009 (DR/amw/S(08)0418) li fiha l-Kummissarju jindika li:

                           —

                           “hemm lok li l-Kummissjoni ttejjeb il-formulazzjoni u l-implimentazzjoni tal-programmi ta’ appoġġ baġitarju konformi mal-osservazzjonijiet tal-QEA, permezz ta’ approċċ aktar trasparenti, strutturat u formalizzat”; kif ukoll:

                           —

                           “hemm lok għal attenzjoni aktar sistematika lill-immaniġġjar tar-riskju u li jitqiesu miżuri jew kundizzjonijiet xierqa ta’ salvagwardja” (paġna 9 tan-nota “Rispons għall-Proposta tal-Qorti Ewropea tal-Awdituri' għall-Applikazzjoni ta’ Rekwiżiti ta’ Linja Bażi għat-Tmexxija Finanzjarja Pubblika għad-Determinazzjoni tal-Eleġibilità għall-Appoġġ Baġitarju” mehmuża mal-ittra);

               52.

               Jilqa’ b’sodisfazzjon il-fatt li l-Kummissjoni aċċettat l-osservazzjonijiet tal-QEA, kif ukoll l-intenzjonijiet tal-Kummissjoni, u jistenna bil-ħerqa li jkun infurmat dwar il-pjan dettaljat u dwar l-implimentazzjoni ta’ dan l-“approċċ imtejjeb” (ibidem paġna1);

         Il-Qorti Ewropea tal-Awdituri

               53.

               Jistieden lill-Qorti biex tinfurmah dwar il-kwalità tal-valutazzjoni u tal-immaniġġjar tar-riskju tal-Kummissjoni, u jixtieq jara aktar verifiki tal-prestazzjoni li jivvalutaw ir-riżultati tal-infiq għall-iżvilupp b’mod ġenerali u l-appoġġ baġitarju b’mod partikolari;

         Il-parlamenti ta’ pajjiżi riċevituri

               54.

               Jistieden lill-Kumitat għall-Kontroll tal-Baġit tiegħu biex jistabbilixxi kuntatti diretti mal-kumitati magħżula tal-parlamenti tal-pajjiżi riċevituri sabiex jinkoraġġixxi u jappoġġa l-irwol tagħhom fl-iżgurar tal-effettività tal-għajnuna permezz ta’ attivitajiet ta’ sorveljanza parlamentari;

               55.

               Iħeġġeġ lill-Kummissjoni tipprijoritizza l-appoġġ għall-pajjiżi msieħba sabiex jiġi żviluppat il-kontroll parlamentari u l-kapaċitajiet ta’ verifika, b’mod partikulari meta l-għajnuna tingħata permezz tal-assistenza baġitarja u jistieden lill-Kummissjoni tirrapporta regolarment dwar il-progress miksub;

               56.

               Huwa tal-fehma li l-involviment tal-parlamenti nazzjonali, tas-soċjetà ċivili u tal-awtoritajiet lokali fil-pajjiżi sħab huwa indispensabbli biex ikun hemm sjieda ġenwina tal-proċess; iħeġġeġ lill-Kummissjoni biex tagħmel kull sforz biex ittejjeb id-djalogu ma’ dawn l-entitajiet fl-istadji differenti kollha tal-proċess tal-ipprogrammar;

         L-involviment tal-Istati tal-ACP

               57.

               Jinsab imħasseb dwar “in-nuqqas ta' involviment mill-Istati ACP” għall-iżgurar ta’ kontroll effettiv tal-infiq tal-EDF u jinsab diżappuntat li d-delegazzjonijiet “jista’ jkollhom fiduċja limitata biss fil-kontrolli mwettqa mill-amministrazzjonijiet tal-NAOs (Uffiċjali Awtorizzanti Nazzjonali)” (punt 36 tar-Rapport Annwali dwar l-EDFs);

               58.

               Jinnota li NAOs huma obbligatorji fl-Istati ACP iżda li ma jeżistux fil-pajjiżi RELEX li qed jiżviluppaw; jistieden lill-Kummissjoni biex tinfurmah dwar l-vantaġġi u l-iżvantaġġi tal-approċċ tal-EDF u biex tevalwa l-aħjar prattiki fl-Istati ACP sabiex jitjieb il-kontroll tal-infiq mill-EDF mill-amministrazzjonijiet tal-NAOs;

               59.

               Jinnota wkoll li “n-nuqqas ta’ kapaċità u riżorsi fi ħdan l-amministrazzjonijiet tal-NAOs” hija “rrappurtata regolarment mid-delegazzjonijiet” (punt 41 tar-Rapport Annwali dwar l-EDFs) lis-servizzi ċentrali ta’ Europe Aid; jistieden lill-Kummissjoni sabiex tinformah bil-feedback mogħti lid-delegazzjonijiet dwar din il-kwistjoni;

         Riżorsi Umani

               60.

               Jinnota li, skont il-Qorti, l-għadd tal-persunal tal-Kummissjoni meta mqabbla mal-fondi impenjati qed jonqos, u li l-ebda żieda sinifikanti ta’ persunal mhi prevista minkejja li hi prevista żieda sostanzjali fl-impenji fl-għaxar EDF (punt 33 tar-Rapport Annwali dwar l-EDFs);

               61.

               Jaqbel bis-sħiħ mal-Qorti li “jeżistu riskju li n-nuqqas jew id-distribuzzjoni inadegwata tal-persunal, jew l-indisponibbiltà ta’ ħiliet u għarfien speċifiċi għandu impatt fuq il-kwalità tal-kontrolli, il-verifika u l-monitoraġġ” (punt 33 tar-Rapport Annwali dwar l-EDFs);

               62.

               Jistieden lill-Kummissjoni biex tispjega kif għandha l-ħsieb li tiġġestixxi t-tensjoni - jekk mhux kontradizzjoni – li teżisti bejn il-ħtieġa għal riżorsi umani addizzjonali fil-delegazzjonijiet u l-impenn tagħha “li żżomm reklutaġġ stabbli ġaladarba l-persunal kollu relatat mat-tkabbir ikun integrat, mingħajr ebda talba għal postijiet tax-xogħol ġodda għall-perijodu 2009-2013” u “biex jintlaħqu l-ħtiġijiet ta’ reklutaġġ ġodda fl-oqsma ewlenin tal-politika esklussivament permezz ta’ trasferimenti fi ħdan u bejn id-dipartimenti” (13);

               63.

               Huwa tal-fehma li jistgħu jinstabu riżorsi umani addizzjonali billi titneħħa r-responsabbiltà maqsuma għall-iżvilupp bejn RELEX u DEV; jistieden lill-Kummissjoni attwali biex tieħu l-passi meħtieġa bil-għan li tiffaċilita din ir-rijorganizzazzjoni fil-Kummissjoni l-ġdida; jemmen li d-diviżjoni tax-xogħol attwali fuq il-kooperazzjoni għall-iżvilupp bejn DEV u RELEX ma tippermettix lill-Kummissjoni biex tipparteċipa b’mod sħiħ fit-trawwim ta’ sforzi internazzjonali għall-promozzjoni ta’ koerenza fl-iżvilupp u fl-effettività tal-għajnuna; barra minn hekk, jistieden lill-Kummissjoni biex tiżgura li l-koperazzjoni għall-iżvilupp tkun iddedikata mingħajr ebda ambigwità għall-għan primarju li jinqered tal-faqar;

               64.

               Jistieden lill-Kummissjoni sabiex tieħu l-miżuri meħtieġa sabiex iżżid l-għadd tal-persunal allokat lill-maniġment u lill-istrutturi ta’ kontroll tal-EDFs, fid-dawl taż-żieda antiċipata fil-volum tal-impenji għall-Għaxar EDF;

         Kummenti dwar il-konklużjonijiet u r-rakkomandazzjonijiet tal-Qorti

               65.

               Jinnota b’sodisfazzjon li l-Qorti irrikonoxxiet l-isforzi ta’ Europe Aid għall-iżvilupp ta’ strateġija ta’ kontroll; huwa tal-fehma li strateġija ta’ kontroll effiċjenti timmira li tevita l-iżbalji ex-ante u mhux primarjament li tirkupra fondi li tħallsu bla bżonn ex-post; jistieden lill-Kummissjoni biex tkompli tiżviluppa l-istrateġija tagħha ta’ kontroll fid-dawl ta’ dan l-approċċ, li hija prijorità għall-awtorità tal-kwittanza;

               66.

               Jaqbel kompletament mar-rakkomandazzjonijiet tal-Qorti espressi fil-punti 55(a) sa (g) u 56(a) sa(f) tar-Rapport Annwali dwar l-EDFs; b’mod partikolari jiġbed l-attenzjoni tal-Kummissjoni għar-rakkomandazzjoni stipulata fil-punt 56(a) li:
               “il-konformità mal-Ftehim ta’ Cotonou għandha titkejjel mar-rekwiżiti bażiċi, bħad-disponibilità ta’ kontijiet ippubblikati u vverifikati fil-ħin, li għandhom ikunu ssodisfati qabel ma tingħata l-għajnuna baġitarja”
               u fil-punt 56(d), li:
               “Il-Europe Aid għandha tassigura, qabel il-bidu ta’ programm ta’ appoġġ baġitarju, li tkun saret valutazzjoni ċara u kompluta tal-immaniġġjar finanzjarju pubbliku u li l-pajjiż li jirċievi jkollu programm ta’ riforma kredibbli u rilevanti biex jindirizza n-nuqqasijiet sinifikanti kollha fuq medda ta’ żmien prevedibbli”;
               jitlob għalhekk lill-Kummissjoni sabiex ma tagħtix appoġġ baġitarju jekk il-maniġment tal-infiq pubbliku ma jkunx trasparenti, responsabbli u effettiv, jew tal-anqas jekk dan ma jkunx se jsir hemm mal-implimentazzjoni fi żmien qasir ta’ programm ta’ riforma; jindika wkoll li l-għażla ta’ arranġamenti ta’ finanzjament għal settur speċifiku għandha tkun marbuta b’mod dirett mal-effiċjenza tagħhom f’dan il-qasam speċifiku ta’ azzjoni;

               67.

               Jistieden lill-Kummissjoni biex tagħti prijorità lill-implimentazzjoni rapida ta’ dawn ir-rakkomandazzjonijiet, li l-awtorità ta’ kwittanza tathom importanza partikolari, peress li limiti ċari u miftiehma għad-diskrezzjoni eżekuttiva huma indispensabbli għal sorveljanza parlamentari sinifikattiva;

         Approċċ ġdid għal sitwazzjoni ġdida

               68.

               Jenfasizza li l-mod ta’ kif il-pajjiż riċevitur juża l-fondi mogħtija bħala appoġġ baġitarju jinsab barra mill-kontroll dirett tal-Kummissjoni (u ta’ donaturi oħra) peress li huwa d-dritt sovran tal-pajjiż riċevitur ikkonċernat li jiġġestixxi l-baġit tiegħu skont ir-regoli speċifiċi tiegħu stess u skont il-proċeduri baġitarji nazzjonali;

               69.

               Ifakkar li l-funzjonijiet ta’ ġestjoni finanzjarja, kontroll intern u verifika esterna tas-settur pubbliku f’xi pajjiżi riċevituri sikwit mhumiex affidabbli biżżejjed biex jiżguraw li l-fondi tad-donaturi huma ġestiti b’mod adegwat u użati għall-għanijiet maħsuba;

               70.

               Jemmen li l-Kummissjoni, fid-dawl tal-attenzjoni dejjem akbar li tingħata lill-kwistjonijiet ta’ responsabbilizzazzjoni u l-interess dejjem jiżdied fost iċ-ċittadini tal-pajjiżi donaturi li jaraw riżultati konkreti fl-għajnuna għall-iżvilupp, għandha kull interess li tkun taf ir-riskji li jinvolvi l-għoti ta’ appoġġ baġitarju, u li taqsam dan l-għarfien mal-awtorità ta’ kwittanza, li l-Kummissjoni hi responsabbli lejha;

               71.

               Jemmen ukoll li l-Kummissjoni għandha tinforma lill-amministrazzjonijiet ta’ pajjiżi riċevituri dwar l-obbligi tagħha ta’ responsabbilizzazzjoni, u jitlob lil dawk li jamministraw il-fondi downstream li jkunu soġġetti għal obbligi simili;

         Stqarrija ta’ Żvelar tal-Pajjiżi

               72.

               Huwa tal-fehma, għalhekk, li l-għajnuna għall-iżvilupp b’mod ġenerali u l-appoġġ baġitarju b’mod partikulari għandhom ikunu marbuta ma’ stqarrija ex-ante ta’ żvelar, maħruġa mill-gvern tal-pajjiż riċevitur u ffirmata mill-Ministru tal-Finanzi, dwar ċerti kwistjonijiet li jaffettwaw il-governanza u l-istruttura ta’ responsabbilizzazzjoni ta’ pajjiż benefiċjarju;

               73.

               Jemmen bis-sħiħ li l-valutazzjoni u l-fehim tal-pajjiż riċevitur stess tan-nuqqasijiet tal-kontroll jipprovdu motivazzjoni akbar għal titjib mill-verifiki u l-kontrolli imposti fuqu minn xi awtorità barranija;

               74.

               Huwa tal-fehma li Stqarrija ta’ Żvelar tal-Pajjiż ittejjeb it-trasparenza u r-responsabilità internazzjonali u tagħti informazzjoni prezzjuża lid-donaturi internazzjonali bil-ħsieb li jsir ġudizzju infurmat dwar it-trasparenza u l-affidabilità ġenerali tal-istruttura ta’ governanza u responsabbilizzazzjoni fil-pajjiż benefiċjarju;

               75.

               Jistieden lill-Kummissjoni biex tkun minn ta’ quddiem u tippreżenta din il-proposta lil donaturi oħra internazzjonali - b’mod partikolari l-Bank Dinji - bil-ħsieb li jiġi żviluppat u implimentat strument tali bi ftehim ma’ donaturi oħra; jenfasizza li n-natura tal-penali għal stqarrija ta’ żvelar deliberatament qarrieqa se teħtieġ attenzjoni partikolari;

               76.

               Jistieden lill-Kummissjoni biex tinfurmah dwar qafas taż-żmien possibbli għal dawn in-negozjati;

         L-Integrazzjoni tal-baġit tal-EDF fil-baġit ġenerali tal-Unjoni Ewropea

               77.

               Jilqa’ b’sodisfazzjon l-impenn tal-Kummissjoni li “terġa’ tqajjem għal darb’oħra l-proposta tagħha biex tinkorpora b’mod sħiħ lill-EDF fil-baġit waqt id-diskussjonijiet dwar il-qafas finanzjarju li jmiss” (14); jistieden lill-Kummissjoni biex iżżomm lill-Kumitat għall-Kontroll tal-Baġit kompletament infurmat dwar il-preparazzjoni ta’ din l-inizjattiva;

               78.

               Jerġa’ jafferma l-appoġġ tiegħu għall-inkorporazzjoni tal-EDF fil-baġit ġenerali tal-UE, li jqis li tagħmel possibbli titjib fil-koerenza, fit-trasparenza u fl-effettività tal-EDF u li tissaħħaħ is-sistema ta’ sorveljanza;

         Sorveljanza parlamentari speċifika għall-istrument

               79.

               Huwa tal-fehma li r-rwol tiegħu fir-rigward tal-appoġġ baġitarju huwa li jżomm lill-Kummissjoni responsabbli għar-riżultati tal-infiq, u li l-appoġġ baġitarju huwa strument tal-għajnuna li jirrikjedi bidla tal-paradigma fil-mod ta’ kif issir is-sorveljanza minn kontroll fuq l-inputs għall-iċċekkjar tar-riżultati skont l-indikaturi;

               80.

               Jemmen li huwa obbligat li jiżviluppa l-mod attwali tal-ħidma sabiex jinkiseb dan; huwa tal-fehma li sotto-kumitat dwar is-superviżjoni tal-appoġġ baġitarju stabbilit mill-Kumitat tiegħu għall-Kontroll tal-Baġit ikun għodda effiċjenti biex jiżgura li l-infiq tal-appoġġ f’għajnuna tgawdih il-popolazzjoni tal-pajjiż riċevitur u li l-kontribuzzjonijiet taċ-ċittadini għall-infiq f’għajnuna ma jiġux miżapproprjati;

         Il-Faċilità ta’ Investiment

               81.

               Ifakkar li, fil-paragrafi 20 sa 24 tar-riżoluzzjoni tiegħu tat-22 ta’ April 2008 dwar il-kwittanza fir-rigward tal-implimentazzjoni tal-baġit tas-Sitt, is-Seba’, it-Tmien u d-Disa’ Fond Ewropew għall-Iżvilupp għas-sena finanzjarja 2006 (15) huwa esprima t-tħassib tiegħu li l-ġestjoni tal-Faċilità ta’ Investiment mill-Bank Ewropew għall-Investiment (EIB) hi eskluża mill-kwittanza; ifakkar ukoll li riżorsi tal-EDF huma flus pubbliċi li kkontribwew għalihom iċ-ċittadini Ewropej li jħallsu taxxi u mhux is-swieq finanzjarji;

               82.

               Jiddispjaċih, kif għamlet il-Qorti fl-Opinjoni tagħha Nru 9/2007 dwar il-proposta għal Regolament tal-Kunsill dwar Regolament Finanzjarju applikabbli għall-Għaxar Fond Ewropew għall-Iżvilupp (16), dwar il-ħolqien ta’ żewġ oqsma separati ta’ ġestjoni, minħabba li dan jillimita l-ambitu tal-kwittanza, joħloq ħtiġijiet addizzjonali għal koordinazzjoni bejn il-Kummissjoni u l-EIB, u jagħmilha diffiċli li tinkiseb stampa kompluta tar-riżultati miksuba;

               83.

               Jinnota li r-rapport annwali tal-EIB dwar il-Faċilità ta’ Investiment prinċipalment fih informazzjoni finanzjarja u ftit li xejn - jekk hemm - informazzjoni dwar ir-riżultati tal-programmi differenti li ġew iffinanzjati;

               84.

               Jistieden lill-EIB biex jiffoka r-rappurtar tiegħu fuq ir-riżultati u biex jippreżenta informazzjoni kompluta, relevanti u oġġettiva dwar ir-riżultati, l-għanijiet stabbiliti, l-għanijiet milħuqa u r-raġunijiet għad-devjazzjoni possibbli, kif ukoll dwar l-evalwazzjonijiet imwettqa u sommarju tar-riżultati tal-evalwazzjoni;

               85.

               Jenfasizza li l-EIB qiegħed jopera fil-pajjiżi ACP skont il-Ftehim ta’ Cotonou, li l-għan ewlieni tiegħu hu li jinqered il-faqar u li jippromwovi l-iżvilupp sostenibbli, u li għalhekk irid jirrispetta dawn l-għanijiet fir-rigward ta’ politika tas-self tiegħu lejn dawn il-pajjiżi;

               86.

               Jistieden lill-Kummissjoni biex tinfurmah dwar l-proċeduri speċifiċi li tkun stabbiliet mal-EIB sabiex jikkoordinaw l-isforzi taż-żewġ istituzzjonijiet sabiex jinkisbu l-objettivi tal-iżvilupp tal-UE, kif ukoll tal-effiċjenza ta’ dawn il-proċeduri;

               87.

               Jinsab imħasseb dwar l-immaġni tal-EIB bħala l-inqas istituzzjoni trasparenti u responsabbli u li għandha l-inqas kontroll demokratiku fost il-korpi kollha fdati bl-implimentazzjoni tal-politiki tal-UE kif ukoll l-istituzzjonijiet finanzjarji pubbliċi;

               88.

               Jistieden lill-EIB, fl-interessi tal-Unjoni Ewropea u l-valuri tagħha u bil-ħsieb li tittejjeb il-perċezzjoni pubblika tiegħu bħala istituzzjoni, biex jippreżenta evidenza li turi:

                           —

                           kif isegwi l-ispirtu tar-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (17) u l-Konvenzjoni ta’ Aarhus tal-25 Ġunju 1998 dwar l-aċċess għall-informazzjoni, il-parteċipazzjoni pubblika fit-teħid tad-deċiżjonijiet u l-aċċess għall-ġustizzja fi kwistjonijiet ambjentali,

                           —

                           kif isegwi l-impenji tal-UE dwar l-iżvilupp dinji u l-istandards ta’ banek multilaterali oħra tal-iżvilupp,

                           —

                           kif il-finanzjament tiegħu ta’ proġetti li jirrikjedu ħafna kapital fis-settur tal-estrazzjoni jikkontribwixxu sabiex jittaffa l-faqar,

                           —

                           il-linji gwida li żviluppa għall-investiment fis-setturi tal-enerġija, il-forestrija, it-trasport, l-ilma u l-immaniġġjar tal-iskart, u kif id-deċiżjoionjiet tiegħu dwar l-investimenti jsegwu bis-sħiħ lil dawn il-linji gwida,

                           —

                           li l-ftit esperti ambjentali full-time li jagħmlu parti mill-persunal tiegħu, li huma responsabbli għar-reviżjoni tal-portafoll tas-self kollu tiegħu u li jiżguarw konformità mal-politiki relevanti, huma suffiċjenti,

                           —

                           l-effiċjenza tal-mekkaniżmu tal-ilmenti tiegħu għal ċittadini effettwati, li għandu jkollhom aċċess għalih ċittadini minn barra l-Unjoni Ewropea wkoll,

                           —

                           l-effiċjenza ta’ miżuri meħuda biex jiġu miġġielda l-korruzzjoni u l-ħasil tal-flus,

                           —

                           il-kriterji tiegħu għal self lis-settur privat, lil hinn mill-istandards finanzjarji bażiċi u kemm hi komplut l-lista ta’ benefiċjarji aħħara tas-self tiegħu lis-settur privat;

               89.

               Jistieden lill-Kummissjoni biex issegwi mill-qrib l-implimentazzjoni tal-Faċilità ta’ Investiment bil-għan li tiggarantixxi li din tissodisfa l-għan tagħha bħala għodda għall-żvilupp, u li tinforma lill-Kumitat għall-Kontroll tal-Baġit fuq bażi regolari bis-sejbiet tagħha;

               90.

               Jistieden lill-Kumitat tiegħu għall-Kontroll tal-Baġit biex isaħħaħ l-attivitajiet tiegħu tal-kontroll tal-attivitajiet finanzjarji tal-EIB, li jaqa’ kompletament taħt ir-responsabilitajiet ta’ dan il-kumitat skont ir-Regoli ta’ Proċedura, Anness VI, Kapitolu V, punt 3.

      (1)  ĠU C 286, 10.11.2008, p. 273.

      (2)  ĠU C 277, 31.10.2008, p. 243.

      (3)  ĠU L 317, 15.12.2000, p. 3.

      (4)  ĠU L 287, 28.10.2005, p. 1.

      (5)  ĠU L 314, 30.11.2001, p. 1 u ĠU L 324, 7.12.2001, p. 1.

      (6)  ĠU L 109, 26.4.2007, p. 33.

      (7)  ĠU L 156, 29.5.1998, p. 108.

      (8)  ĠU L 317, 15.12.2000, p. 355.

      (9)  ĠU L 191, 7.7.1998, p. 53.

      (10)  ĠU L 83, 1.4.2003, p. 1.

      (11)  Dikjarazzjoni tal-Kummissjoni konċernanti l-Artikolu 5 DCI, Anness għall-Komunikazzjoni mill-Kummissjoni lill-Parlament Ewropew tal-24 ta’ Ottubru 2006 (COM(2006) 628).

      (12)  ISBN 978-92-79-10115-1 at http://ec.europa.eu/commission_barroso/michel/Policy/key_documents/docs/NH8108406ENC_web.pdf

      (13)  Rapport mill-Kummissjoni. L-ippjanar u l-ottimizzar tar-riżorsi umani tal-Kummissjoni biex iservu l-prijoritajiet tal-UE (SEC(2007) 530), paġna 3 f’ http://www.europarl.europa.eu/meetdocs/2004_2009/documents/dv/sec_2007_5/sec_2007_530.pdf

      (14)  Dokument ta’ Ħidma tal-Persunal tal-Kummissjoni SEC(2008) 2579: Anness għar-Rapport tal-Kummissjoni lill-Parlament Ewropew dwar is-segwitu tal-proċedura ta’ Kwittanza 2006, p. 86.

      (15)  ĠU L 88, 31.3.2009, p. 253.

      (16)  ĠU C 23, 28.1.2008, p. 3.

      (17)  ĠU L 145, 31.5.2001, p. 43.


title: Deċiżjoni tal-Kummissjoni (UE) 2015/877 tal-4 ta' Ġunju 2015 li temenda d-Deċiżjonijiet 2009/568/UE, 2011/333/UE, 2011/381/UE, 2012/448/UE u 2012/481/UE sabiex tittawwal il-validità tal-kriterji ekoloġiċi għall-għoti tal-Ekotikketta tal-UE għal ċerti prodotti (notifikata bid-dokument C(2015) 3641) (Test b'rilevanza għaż-ŻEE)

text:
               6.6.2015

               MT

               Il-Ġurnal Uffiċjali tal-Unjoni Ewropea

               L 142/32

         DEĊIŻJONI TAL-KUMMISSJONI (UE) 2015/877
   tal-4 ta' Ġunju 2015
   li temenda d-Deċiżjonijiet 2009/568/UE, 2011/333/UE, 2011/381/UE, 2012/448/UE u 2012/481/UE sabiex tittawwal il-validità tal-kriterji ekoloġiċi għall-għoti tal-Ekotikketta tal-UE għal ċerti prodotti

         (notifikata bid-dokument C(2015) 3641)

   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikolari l-Artikolu 8(3)(c) tiegħu,
   Wara li kkonsultat mal-Bord tal-Unjoni Ewropea għat-Tikkettar Ekoloġiku,
   Billi:

               (1)

               Id-Deċiżjoni tal-Kummissjoni 2009/568/KE (2) tiskadi fit-30 ta' Ġunju 2015.

               (2)

               Id-Deċiżjoni tal-Kummissjoni 2011/333/UE (3) tiskadi fis-7 ta' Ġunju 2015.

               (3)

               Id-Deċiżjoni tal-Kummissjoni 2011/381/UE (4) tiskadi fl-24 ta' Ġunju 2015.

               (4)

               Id-Deċiżjoni tal-Kummissjoni 2012/448/UE (5) tiskadi fit-12 ta' Lulju 2015.

               (5)

               Id-Deċiżjoni tal-Kummissjoni 2012/481/UE (6) tiskadi fis-16 ta' Awwissu 2015.

               (6)

               Saret valutazzjoni biex tikkonferma r-rilevanza u l-adegwatezza tal-kriterji ekoloġiċi attwali, kif ukoll tar-rekwiżiti korrispondenti ta' valutazzjoni u verifika, stabbiliti bid-Deċiżjonijiet 2009/568/KE, 2011/333/UE, 2011/381/UE, 2012/448/UE u 2012/481/UE. Billi l-proċessi tar-rieżami tal-kriterji ekoloġiċi attwali u tar-rekwiżiti korrispondenti ta' valutazzjoni u verifika stipulati f'dawk id-Deċiżjonijiet se jibdew fl-2015, jixraq li l-perjodi ta' validità ta' dawn il-kriterji ekoloġiċi u ta' dawn ir-rekwiżiti ta' valutazzjoni u verifika relatati jittawlu sal-31 ta' Diċembru 2018.

               (7)

               Għaldaqstant, id-Deċiżjonijiet 2009/568/KE, 2011/333/UE, 2011/381/UE, 2012/448/UE u 2012/481/UE għandhom jiġu emendati skont dan.

               (8)

               Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,

         ADOTTAT DIN ID-DEĊIŻJONI:
   Artikolu 1
   L-Artikolu 3 tad-Deċiżjoni 2009/568/KE jinbidel b'li ġej:

      “Artikolu 3
      Il-kriterji ekoloġiċi għall-grupp ta' prodotti ‘karta assorbenti’, u r-rekwiżiti ta' valutazzjoni u verifika relatati, għandhom jibqgħu validi sal-31 ta' Diċembru 2018.”

   Artikolu 2
   L-Artikolu 4 tad-Deċiżjoni 2011/333/UE jinbidel b'li ġej:

      “Artikolu 4
      Il-kriterji ekoloġiċi għall-grupp ta' prodotti ‘karta għall-ikkuppjar u karta grafika’, u r-rekwiżiti ta' valutazzjoni u verifika relatati, għandhom jibqgħu validi sal-31 ta' Diċembru 2018.”

   Artikolu 3
   L-Artikolu 4 tad-Deċiżjoni 2011/381/UE jinbidel b'li ġej:

      “Artikolu 4
      Il-kriterji ekoloġiċi għall-grupp ta' prodotti ‘lubrikanti’, u r-rekwiżiti ta' valutazzjoni u verifika relatati, għandhom jibqgħu validi sal-31 ta' Diċembru 2018.”

   Artikolu 4
   L-Artikolu 4 tad-Deċiżjoni 2012/448/UE jinbidel b'li ġej:

      “Artikolu 4
      Il-kriterji ekoloġiċi għall-grupp ta' prodotti ‘karta tal-gazzetti’, u r-rekwiżiti ta' valutazzjoni u verifika relatati, għandhom jibqgħu validi sal-31 ta' Diċembru 2018.”

   Artikolu 5
   L-Artikolu 4 tad-Deċiżjoni 2012/481/UE jinbidel b'li ġej:

      “Artikolu 4
      Il-kriterji ekoloġiċi għall-grupp ta' prodotti ‘karta stampata’, u r-rekwiżiti ta' valutazzjoni u verifika relatati, għandhom jibqgħu validi sal-31 ta' Diċembru 2018.”

   Artikolu 6
   Din id-Deċiżjoni hija indirizzata lill-Istati Membri.

      Magħmul fi Brussell, l-4 ta' Ġunju 2015.

            Għall-Kummissjoni

         Karmenu VELLA

            Membru tal-Kummissjoni

      (1)  ĠU L 27, 30.1.2010, p. 1.

      (2)  Id-Deċiżjoni tal-Kummissjoni 2009/568/KE tad-9 ta' Lulju 2009 li tistabbilixxi l-kriterji ekoloġiċi għall-għotja tal-Ekotikketta Komunitarja għall-karta assorbenti (ĠU L 197, 29.7.2009, p. 87).

      (3)  Id-Deċiżjoni tal-Kummissjoni 2011/333/UE tas-7 ta' Ġunju 2011 dwar l-istabbiliment tal-kriterji ekoloġiċi għall-għoti tal-Ekotikketta tal-UE għall-karta għall-ikkuppjar u għall-karta grafika (ĠU L 149, 8.6.2011, p. 12).

      (4)  Id-Deċiżjoni tal-Kummissjoni 2011/381/UE tal-24 ta' Ġunju 2011 dwar l-istabbiliment tal-kriterji ekoloġiċi għall-għoti tal-Ekotikketta tal-UE għal-lubrikanti (ĠU L 169, 29.6.2011, p. 28).

      (5)  Id-Deċiżjoni tal-Kummissjoni 2012/448/UE tat-12 ta' Lulju 2012 li tistabbilixxi l-kriterji ekoloġiċi għall-għoti tal-Ekotikketta tal-UE għall-karta tal-gazzetti (ĠU L 202, 28.7.2012, p. 26).

      (6)  Id-Deċiżjoni tal-Kummissjoni 2012/481/UE tas-16 ta' Awwissu 2012 li tistabbilixxi l-kriterji ekoloġiċi għall-għoti tal-Ekotikketta tal-UE għall-karta stampata (ĠU L 223, 21.8.2012, p. 55).


title: Id-Deċiżjoni tal-Kunsil tal-25 ta'Mejju 1999 dwar il-kondizzjonijiet għall-investigazzjonijiet interni biex tiġi evitata l-frodi, il-korruzzjoni jew kull attività illegali oħra li tmur kontra l-interessi tal-Komunitajiet

text:
Avviż Legali Importanti

|

31999D0394

Official Journal L 149 , 16/06/1999 P. 0036 - 0038

		Id-Deċiżjoni tal-Kunsiltal-25 ta'Mejju 1999dwar il-kondizzjonijiet għall-investigazzjonijiet interni biex tiġi evitata l-frodi, il-korruzzjoni jew kull attività illegali oħra li tmur kontra l-interessi tal-Komunitajiet(1999/394/KE, Euratom)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ewropea, partikolarment l-Artikolu 207(3) tiegħu,Wara li kkunsidrat it-Trattat li jistabbilixxi l-Komunità Ewropea ta' l-Enerġija Atomika, partikolarment l-Artikolu 121(3) tiegħu,Wara li kkunsidrat ir-Regoli tal-Proċedura tal-Kunsill, partikolarment l-Artikolu 21(2) tiegħu,(1) Billi r-Regolament (KE) Numru 1073/1999 tal-Parlament Ewropew u tal-Kunsill tal-25 ta' Mejju 1999 [1] u r-Regolament tal-Kunsill (Euratom) Numru 1074/1999 tal-25 ta' Mejju 1999 [2] dwar l-investigazzjonijiet mwettqa mill-Uffiċju Ewropew Konta l-Frodi (OLAF) jipprovdu li l-Uffiċju għandu jibda' u jmexxi investigazzjonijiet amministrattivi fl-istituzzjonijiet, korpi, uffiċċji u aġenziji stabbiliti mit-/jew abbażi tat-Trattati tal-KE jew tal-Euratom;(2) Billi r-responsabbiltà ta'l Uffiċċu Ewropew Konta l-Frodi kif stabbilit mill-Kummissjoni jestendi 'il hinn mill-protezzjoni ta' l-interessi finanzjarji u, għalhekk, jinkludi l-attivitajiet kollha ta' l-Uffiċju relatati mal-bżonn li jiġu salvagwardati l-interessi tal-Komunità kontra kondotta irregolari li tista' tirreżulta f'proċeduri amministrattivi jew kriminali;(3) Billi l-iskop tal-ġlieda kontra l-frodi għandha titwessa u l-effettività imsaħħa billi tiġi sfruttata l-ħila fil-qasam ta' investigazzjonijiet amministrattivi;(4) Billi għalhekk, abbażi ta' l-awtonomija amministrattiva tagħhom, l-istituzzjonijiet kollha, korpi u uffiċċji u aġenziji għandhom jafdaw lill-Uffiċju l-kompitu li jmexxu investigazzjonijiet amministrattivi interni bl-għan illi jiġu esposti sitwazzjonijiet serji relatati mar-rilaxx ta' dmirijiet professjonali li jistgħu jikkostitwixxu nuqqas ta' ħarsien ta' l-obbligazzjonijiet ta' l-uffiċċjali u l-impjegati tal-Komunitajiet, skond l-Artikoli 11, 12, it-tieni u t-tielet paragrafi, 13, 14, 16 u 17, l-ewwel paragrafu, tar-Regolamenti ta' l-Impjegati għall-Uffiċjali u l-Kondizzjonijiet ta' l-Impieg ta' Impjegati Oħra tal-Komunitajiet Ewropej (hawnhekk iżjed 'il quddiem "Regolamenti ta' l-Impjegati"), li jmorru kontra l-interessi ta' dawk il-Komunitajiet u li kapaċi jirreżultaw f'proċeduri dixxiplinarji jew, meta xieraq, proċeduri kriminali, jew kondotta serjament hażina, skond l-Artikolu 22 tar-Regolamenti ta' l-Impjegati, jew nuqqas li jitħarsu l-obbligazzjonijiet analogi tal-Membri, managers jew impjegati ta' l-istituzzjonijiet, korpi, uffiċċji u aġenziji tal-Komunitajiet li mhumiex suġġetti għar-Regolamenti ta' l-Impjegati jew in-nuqqas li jitħarsu l-obbligazzjonijiet imposti mil-liġi tal-Komuità fuq il-Membri tal-Kunsill u tal-korpi tagħha skond id-dmirijiet professjonali f'dik il-kapaċità;(5) Billi dawn l-investigazzjonijiet għandhom jitmexxew bl-istess mod u taħt l-istess kundozzjonijiet fl-istituzzjonijiet, korpi, uffiċċji u aġenziji kollha tal-Komunità; billi l-assenjazzjoni ta' dan ix-xogħol lill-Uffiċju m'għandux jolqot r-responsabbiltajiet ta' l-istituzzjonijiet, korpi, uffiċċji jew aġenziji u m'għandhomx bl-ebda mod jnaqqsu l-protezzjoni legali tan-nies konċernati;(6) Billi, sakemm jidħlu l-emendi tar-Regolamenti ta' l-Impjegati, għandhom jiġu stabbiliti arranġamenti prattiċi biex il-Membri ta' l-istituzzjonijiet u korpi, il-managers ta' l-uffiċċji u l-aġenziji u l-uffiċċjali u l-impjegati ta' l-istituzzjonijiet, korpi u uffiċċji u aġenziji jkunu jistgħu jikkoperaw fl-operazzjoni bla xkiel ta' l-investigazzjonijiet interni;(7) Billi r-Regolament (KE) Numru 1073/1999 u r-Regolament (Euratom) Numru 1074/1999 jipprovdu, fl-Artikolu 4(6), li kull istituzzjoni, korp, Uffiċju u aġenzija għandha tadotta deċiżjoni li tinkludi regoli dwar id-dmirijiet tal-Membri, managers, uffiċċjali u impjegati oħra ta' l-istituzzjoni, korpi, uffiċċji u aġenziji biex jikkoperaw ma' l-impjegati ta' l-Uffiċju u li jipprovdulhom l-informazzjoni, il-proċeduri li għandhom jiġu osservati mill-impjegati ta' l-Uffiċju meta jmexxu investigazzjonijiet interni u jiggarantixxu d-drittijiet tan-nies li għandhom x'jaqsmu ma' investigazzjoni interna;(8) Billi l-Ftehim Interistituzzjonali tal-25 ta' Mejju 1999 bejn il-Parlament Ewropew, il-Kunsill ta' l-Unjoni Ewropea tal-Kummissjoni l-Komunità Ewropea li tikkonċerna l-investigazzjonijiet mill-Uffiċju Ewropew Kontra l-Frodi (OLAF) [3] jobbliga lill-istituzzjonijiet li ffirmaw, u l-istituzzjonijiet, korpi, uffiċċji u aġenziji li ffirmaw il-ftehim, li jadottaw deċiżjoni interna skond il-mudell anness mal-ftehim u li ma jitbiegħdux minn dak il-mudell ħlief meta għall-ħtiġijiet tagħhom jkun teknikament neċessarju li jitbiegħdu;(9) Billi m'hemx ħtiġijiet partikolari fejn huwa teknikament neċessarju li jitbiegħdu mid-deċizjoni mudell fir-rigward ta' uffiċċjali u impjegati oħrajn tas-Segretarjat Ġenerali tal-Kunsill (hawnhekk iżjed 'il quddiem msejħa "s-Segretarjat Ġenerali");(10) Billi l-Kunsill għandu jagħti lill-Uffiċju l-funzjoni li jwettaq inkjesti amministrattivi fih nnifisu biex jiġu investigati sitwazzjonijiet serji li jistgħu jammontaw għal nuqqas lejn l-obbligazzjonijiet imposti mil-liġi tal-Komunità fuq persuni li huma membri tal-Kunsill u l-korpi tiegħu; billi, madankollu, għandu jiġi kkunsidrat, b'mod kuntrarju għal membri ta' istituzzjonijiet oħra, li l-Membri tal-Kunsill tal-korpi tagħha jeserċitaw funzjonijiet essenzalment nazzjonali li, f'dak l-eserċizju tagħhom, jibqgħu suġġetti għal-liġi nazzjonali, billi, għalhekk, l-applikazzjoni ta' din id-Deċizjoni għandha tiġi llimitata għal attivitajiet professjonali ta' dawn il-persuni fil-kapaċità tagħhom bħala membri ta' l-istituzzjoni u l-korpi tagħha;(11) Billi l-Uffiċju m'għandux poteri ġudizzjarji u jmexxi biss investigazzjonijiet amministrattivi; billi dawn l-investigazzjonijiet għandhom jitmexxew b'mod sħiħ skond id-dispożizzjonijiet relevanti tat-Trattati li jistabbilixxu il-Komunitajiet Ewropej, partikolarment il-Protokoll dwar il-privileġġi u l-immunitajiet, it-testijiet li jimplimentawhom u r-Regolamenti ta' l-Impjegati;(12) Billi dawn l-investigazzjonijiet għandhom jitmexxew skond il-kondizzjonijiet stabbiliti mir-regoalmenti tal-Komunità Ewropea u l-Komunità Ewropea dwar l-Enerġija Atomika; billi dawn ir-regolamenti, madankollu, ma jagħtux lill-Uffiċju dritt għal aċċess għall-bini okkupat mill-Istati Membri, partikolarment mir-rappreżentazzjonijiet permanenti;(13) Billi d-deċiżjoni interna prevista fil-Ftehim Ineristituzzjonali huwa limitat b'mod strett li jiddeskrivi d-dmir tal-koperazzjoni ma' l-Uffiċju u li jiġi pprovdut bl-informazzjoni, id-dmir ta' l-Uffiċju tas-Sigurtà li jgħin l-impjegati ta' l-Uffiċju u d-dmir reċiproku ta' l-Uffiċju li jinforma n-nies li fir-rigward tagħhom hemm allegazzjonijiet bħala riżultat ta' xi investigazzjoni,IDDEĊIDIET DAN LI ĠEJ:Artikolu 1Id-dmir ta' koperazzjoni ma' l-UffiċċjuIs-Segretarju-Ġenerali, is-servizzi u kull uffiċċjal jew impjegat tas-Segretarjat Ġenerali huwa meħtieġ li jikkopera b'mod sħiħ ma' l-impjegati ta' l-Uffiċju u li jassisti skond il-bżonn fl-investigazzjonijiet. B'dak l-għan, għandhom jipprovdu informazzjoni u spjegazzjonijiet utli lill-impjegati.Mingħajr preġudizzju għad-dispożizzjonijiet tat-Trattati li jistabbilixxu l-Komunitajiet Ewropej, partikolarment il-Protokoll dwar il-privileġġi u immunitajiet u t-testi li jimplientawhom, il-Membri tal-Kunsill, u l-korpi tiegħu, għandhom jikkoperaw b'mod sħiħ ma' l-Uffiċċju.Artikolu 2Id-dmir li tingħata l-informazzjoniKull uffiċċjal jew impjegat tas-Segretarjat Ġenerali li jinduna b'xi evidenza li jista' jirriżulta f'preżunzjoni ta' każ ta' frodi, korruzzjoni jew kull attività illegali oħra li tmur kontra l-interessi tal-Komunitajiet, jew b'xi sitwazzjonijiet serji dwar ir-rilaxx ta' dmirijiet professjonali li jistgħu jammontaw għal nuqqas ta' ħarsien lejn l-obbligazzjonijiet ta' uffiċċjali jew impjegati tal-Komunitajiet li kapaċi jirreżultaw f'proċeduri dixxipplinarji jew, f'każijiet xierqa, proċeduri kriminali, jew bin-nuqqas li jitħarsu l-obbligazzjonijiet ordnati mil-liġi tal-Komunità fuq il-Mebri tal-Kunsill u l-korpi tagħha fis-sens tad-dmirijiet tagħhom f'dik il-kapaċità, fejn dak in-nuqqas imur kontra l-interessi tal-Komunità, għandhom jinfurmaw minnufih il-Kap tas-Servizz jew id-Direttur Ġenerali jew, jekk jaħseb li huwa xieraq, direttament lis-Segretarju Ġenerali ta' l-Uffiċċju.Is-Segretarju Ġenerali, id-Direttorat Ġenerali u l-Kapijiet tas-Servizzi tas-Segretarjat Ġenerali għandhom jibagħatu minnufih lill-Uffiċju l-provi kollha li saru jafu bihom u li minn dawn jistaw jirreżultaw xi irregolaritajiet skon l-ewwel paragrafu.Uffiċċjali jew impjegati tas-Segretarjat Ġenerali m'għandhom bl-ebda mod jsofru trattament diskriminatorju kawża ta' l-isforz tagħhom biex jibgħatu l-informazzjoni skond l-ewwel u t-tieni paragrafi.Membri tal-Kunsill u rappreżentanti Permanenti li jsiru konxji tal-fatti fl-ewwel paragrafu għandhom jinfurmaw lill-President tal-Kunsill jew, jekk jaħsbu li hu utli, lill-Uffiċju direttament. Delegati ta' l-Istati Membri li jiskopru xi informazzjoni skond l-ewwel paragrafu għandhom jinformaw ir-Rappreżentanti Permanenti tal-Istati Membri tagħhom.Artikolu 3Assistenza mill-Uffiċju tas-SigurtàMat-talba tad-Direttur ta' l-Uffiċċju, l-Uffiċju tas-Sigirtà tas-Segretarjat Ġenerali għandu jassisti l-Uffiċju fit-tmexxijja partikolari ta' l-investigazzjonijiet.Artikolu 4Għandha tiġi infurmata l-parti interessataF'kaz li huwa possibbli li jirriżultaw implikazzjonijiet personali fir-rigward ta' Membru tal-Kunsill jew ta' wieħed mill korpi tiegħu, jew t'uffiċċjal jew impjegat tas-Segretarjat Ġenerali, il-parti interessata għandha tiġi infurmata malajr sakemm dan ma jikkawżax preġudizzju lill-investigazzjoni. F'kull każ, m'għandhomx isiru konklużjonijiet li jirreferu bl-isem għal wieħed minn dawk il-persuni mingħajr ma jkollhom l-opportunità li jesprimu l-opinjoni tagħhom dwar il-fatti konċernati.F'każijiet fejn hemm il-bżonn li tinżamm segretezza assoluta għat-tmexxijja ta' l-investigazzjonijiet u fejn hemm bżonn preoċeduri investigattivi li jridu jkunu taħt awtorità ġudizzjarja nazzjonali, l-obbligazzjoni li tiġi mistiedna l-persuna kkonċernata biex tagħti l-opinjoni tagħha tista' ma titħarisx bi ftehim mal-President tal-Kunsill jew is-Segretarju Ġenerali, kif xieraq.Artikolu 5Informazzjoni dwar l-egħluq ta' l-investigazzjoni mingħajr ebda azzjoni oħraF'każ li, wara investigazzjoni interna, m'hemx każ kontra l-persuna kontra min saru l-allegazzjonijiet, l-investigazzjoni interna li tikkonċerna dik il-persuna għandha tingħalaq mingħajr ebda azzjoni oħra, u dan b'deċizjoni tad-Direttur ta' l-Uffiċċju, li għandu jinnotifika l-persuna kkonċernata bil-miktub.Artikolu 6Rinunzja ta' immunitàKull talba mingħand il-Pulizija nazzjonali jew mingħand l-awtorità ġudizzjarja dwar ir-rinunzja ta' l-immunità minn proċeduri ġudizzjarji ta' uffiċċjal jew impjegat tas-Segretarjat Ġenerali li jikkonċernaw każijiet fejn hemm probbabiltà ta' frodi, korruzzjoni jew kull att illegali ieħor għandha tindbagħat lid-Direttur Ġenerali ta' l-Uffiċju biex jagħti l-opinjoni tigħu. F'każ illi talba għar-rinunzja ta' l-immunità tikkonċerna Membru tal-Kunsill jew ta' wieħed mill-korpi tiegħu, l-Uffiċju għandu jiġi infurmat.Artikolu 7Data effettivaDin id-Deċiżjoni għandha tidħol fis-seħħ fl-1 ta' Ġunju 1999.Magħmula fi Brussel, il-25 ta'Mejju 1999.Għall-KunsillIl-PresidentH. Eichel[1] ĠU L 136, 31.05.1999, p. 1.[2] ĠU L 136, 31.05.1999, p. 8.[3] ĠU L 136, 31.05.1999, p. 15.--------------------------------------------------